Europos Parlamento rezoliucija dėl 2007 m. Komisijos teisėkūros ir darbo programos



Oficialusis leidinys 317 E , 23/12/2006 p. 0467 - 0474



20061223 P6_TA(2006)0565 2007 m. Komisijos teisėkūros ir darbo programa Europos Parlamento rezoliucija dėl 2007 m. Komisijos teisėkūros ir darbo programos Europos Parlamentas, - atsižvelgdamas į Komisijos komunikatą dėl 2007 m. Teisėkūros ir darbo programos (COM(2006)0629), kuris buvo patvirtintas 2006 m. spalio 24 d., pateiktas Komisijos ir dėl kurio Parlamentas diskutavo 2006 m. lapkričio 14 d., - atsižvelgdamas į Komisijos strateginius politinius orientyrus 2004-2009 m. laikotarpiui, Komisijos 2007 m. politikos strategiją ir Parlamento komiteto įnašą, kas Komisijai buvo perduota Pirmininkų konferencijos, kaip numatyta Pagrindų susitarime tarp Parlamento ir Komisijos, - atsižvelgdamas į Darbo tvarkos taisyklių 33 straipsnį ir 103 straipsnio 4 dalį, A. kadangi 2007 m. bus lemiami Europos kūrimo procesui, atsižvelgiant į tai, kad Europos Sąjunga priims dvejas naujas valstybes nares, Rumuniją ir Bulgariją, švęs Romos sutarties 50-metį, dės pastangas siekiant priimti institucinį susitarimą ir pradės vykdyti visą eilę plataus masto naujų finansavimo programų, B. kadangi Sąjungai yra svarbu pajėgti įvykdyti ambicingus politinius, ekonominius ir socialinius jos piliečių tikslus ir tarnauti bendriems Europos interesams, darant Sąjungą vadovaujančiu globalaus masto veikėju, skatinant bendrus sprendimus, kuriais būtų siekiama taikos, saugumo visuotinės gerovės ir patvarios ekonominės, bei socialinės plėtros, C. atsižvelgdamas į poreikį išlaidas kruopščiai derinti su politiniais prioritetais, kadangi nauja finansine struktūra suteikiamos lėšos nėra pakankamos norint išspręsti visus iššūkius ateityje, D. dar kartą pakartoja poreikį Europai imtis veiksmų, siekiant atitikti padidėjusioms piliečių viltims, bei patobulinti savo, kaip pasaulinio masto lyderio, vaidmenį, 1. pritaria 2007 m. Komisijos teisėkūros ir darbo programai dėl Europos ekonomikos modernizavimo ir piliečių gerbūvio kėlimo; šiomis aplinkybėmis sutinka su svarba, kuri skiriama saugumui, sveikatai, naujovėms, švaresnei aplinkai, energijai ir klimato kaitai, vidaus rinkai, migracijai ir integracijai, Europos bendram regimumui ir efektyvumui, bei tobulesnei komunikacijai su Europos piliečiais; tačiau, apgailestauja, kad kai kuriose srityse trūksta tam tikrų ambicijų; mano, kad siekiant atkurti Europos projekto monumentalumą, Komisija privalėtų atlikti visapusišką vaidmenį stiprinant ir modernizuojant Europos socialinę rinkos ekonomiką, kuri remiasi patvaria plėtra; 2. mano, kad skirtumas nubrėžtas tarp "strateginės reikšmės iniciatyvų" ir "pirmumą turinčių iniciatyvų" padidina aiškumą ir Teisėkūros bei darbo programos patikimumą; tačiau, prašo Komisijos nuosekliau ir tiksliau interpretuoti skirtumą tarp šių dviejų kategorijų, o ypač paaiškinti "pirmumą turinčių iniciatyvų" pateikimo trukmę; kviečia Komisiją praėjus šešiems mėnesiams pateikti naują informaciją apie pažangą, padarytą įgyvendinant Teisėkūros ir darbo programą; 3. pritaria faktui, kad Komisija patvirtino visą eilę Parlamento komitetų pateiktų pasiūlymų, naujojo "struktūrinio dialogo" apimtyje ir juos bendrais bruožais apibūdino Komitetų pirmininkų sueigos suvestiniame pranešime; 4. tačiau, prašo Komisijos informuoti Parlamentą, kodėl ji nusprendė neįtraukti šių teisėkūros iniciatyvų į savo 2007 m. darbo programą, nors jo komitetai to pageidavo: abipusio pripažinimo prekyboje, pasiūlymų dėl EB rinkos tobulinimo, Europos Bendrovės statuto peržiūros, nedidelių paskolų plėtros, darbo ir šeimyninio gyvenimo derinimo, netipiškų darbuotojų apsaugos, naujų pasiūlymų dėl Europos savitarpiu besiremiančios visuomenės, GMO turinčių sėklų apribojimų verčių, bei pasiūlymo dėl Skaidrumo iniciatyvos; 5. mano, kad Pagrindų susitarimo veikla dėl santykių tarp Parlamento ir Komisijos galėtų ir privalėtų būti tobulinama nuosekliau įtraukiant politines frakcijas ankstyvoje procedūros stadijoje; 6. apgailestauja dėl ryšio tarp Teisėkūros bei darbo programos ir biudžeto procedūros, trūkumo; vadovaujantis Pagrindų susitarimu tarp Parlamento ir Komisijos, pageidauja pagerinti ryšį tarp dviejų procedūrų ir laukia diskusijos dėl to vykdymo sąlygų; 7. Ragina Komisiją ankstyvoje stadijoje vykdyti dialogą su Parlamentu dėl ypač svarbių ES biudžeto pagrindų peržiūros, bei finansinės struktūros, vidutinės trukmės laikotarpio BŽŪP peržiūros ir diskusijos dėl naujų nuosavų išteklių mechanizmų; 8. sveikina Komisijos ketinimą labiau susieti Europą su jos piliečiais naudojant patobulintą komunikacijos strategiją, skirtą didinti informuotumą ir supratimą Europos Sąjungoje nacionaliniu, regioniniu ir vietiniu lygmeniu; remia visas iniciatyvas, skirtas bendradarbiavimui kurti ir labiau sistemingai išklausyti, bei reaguoti į piliečių susirūpinimą; 9. tuo tikslu, ypač pabrėžia poreikį glaudžiau koordinuoti komunikacijos politiką su nacionalinėmis vyriausybėmis ir politinėmis partijomis, siekiant pradėti efektyvų atvirą dialogą su piliečiais dėl Europos masto problemų; mano, kad nariai galėtų prisidėti prie tokio proceso ir tikisi, kad Komisija glaudžiai bendradarbiaus su Parlamentu plėtojant ir įgyvendinant komunikacijos politiką; 10. atkreipia dėmesį į Komisijos pasiryžimą dalyvauti rengiant Berlyno deklaraciją 50-ųjų Romos sutarties metinių proga; mano, kad yra svarbu jog ši deklaracija pasižymėtų tikru tarpinstituciniu charakteriu, kartu dalyvaujant Parlamentui, Tarybai ir Komisijai; mano, kad tokia deklaracija inter alia turėtų prisidėti dar kartą pabrėžiant Sąjungos vertybes ir identitetą, bei skatinant institucinę reformą Europoje; 11. pritaria Komisijos norui aktyviai dalyvauti procese, kuris padėtų užtikrinti Sutarties dėl Konstitucijos Europai patvirtinimą; mano, kad Sutartyje numatyti tikslai ir reformos yra būtinos norint, kad Sąjunga tinkamai funkcionuotų bei siekiant plėtros ateityje; kviečia Komisiją, kartu su EP, imtis vadovaujančio vaidmens ieškant tinkamo sprendimo su dabartine institucine aklaviete susijusiai problemai spręsti; Prioritetai 2007 m. Europos ekonomikos modernizavimas 12. pritaria Komisijos programoje stipriai akcentuojamam poreikiui nuolat modernizuoti Europos ekonomiką, bei daryti ją dinamiškesne ir labiau konkurencinga atsižvelgiant į globalaus masto iššūkius; pabrėžia su energingu Lisabonos strategijos įgyvendinimu susijusią svarbą, akcentuojant ekonominės, socialinės ir aplinkosauginės pažangos tarpusavio priklausomybę kuriant dinamišką ir novatorišką Europos ekonomiką; pakartoja savo paramą Europos dienotvarkei, kurioje gerovė ir solidarumas yra abipusiai vienas kitą palaikantys tikslai, bei ragina Komisiją imtis veiksmų siekiant tai atspindėti; 13. ragina Komisiją patobulinti ekonominės politikos koordinavimą, ypač siekiant skatinti nacionalines ir Europos masto iniciatyvas, skirtas skatinti tyrimams, įgūdžiams ir naujoms technologijoms, dalintis pažangiausiais metodais kaip būtų galima patobulinti visuomeninių išlaidų efektyvumą ir kokybę, bei stiprinti statistinių duomenų kokybę; Mokslo tyrimai ir vystymasis 14. pakartoja bendradarbiavimo ieškant būdų kaip padidinti Europos konkurencingumą, ypač pažangių technologijų srityje, tobulinimo svarbą; reikalauja dėti sustiprintas koordinavimo pastangas, skatinant telefonijos ir informacinės visuomenės technologijų sektorius; 15. mano, kad siūlomo Europos technologijų instituto (ETI) įsteigimas, jam remiantis teisingais principais, galėtų prisidėti prie Europos ekonomikos konkurencingumo didinimo, padedant panaikinti tyrimų, švietimo ir inovacijų srityse dedamų pastangų susiskaldymą, kuris iki šiol stabdė pažangą; primygtinai reikalauja, kad lėšos, kurios buvo numatytos Septintajai bendrajai programai, nebūtų naudojamos ETI veiklai finansuoti; 16. sveikina Komisijos pranešimus dėl Erasmus Mundus II programos, skirtos skatinti bendradarbiavimą su trečiosiomis šalimis aukštojo mokslo srityje; tačiau, pabrėžia poreikį imtis tolimesnių iniciatyvų skatinant profesionalumą Europos universitetų, aukštojo mokslo ir visą gyvenimą trunkančio mokymosi srityse, o taip pat skatinti kalbų mokėjimą; 17. pabrėžia ypač sparčiai besivystančio kosminių technologijų sektoriaus strateginę svarbą, todėl visiškai remia Komisiją jos iniciatyvoje sukurti nuoseklią ir visapusišką Europos kosmoso politiką; Vidaus rinka 18. ragina Komisiją padidinti pastangas siekiant baigti kurti vidaus rinką ir suteikti galimybes piliečiams gauti iš jos visokeriopą naudą; vis dėlto mano, kad bendros rinkos strategijos apžvalga neturėtų sudaryti preteksto nepateikti reikalingų vidaus rinkos iniciatyvų; primygtinai teigia, kad bendroji rinka gali būti sėkmingai plėtojama tik skatinant sąžiningą konkurenciją, sanglaudą, aukšto lygio vartotojų apsaugą ir Gotenburgo principų laikymąsi; 19. dar kartą prašo Komisijos išnagrinėti visas įmanomas galimybes patobulinti patentų ir patentų ginčų nagrinėjimo teisine tvarka sistemas; 20. pabrėžia, kad svarbu baigti kurti vidaus rinką finansinių paslaugų ir draudimo srityje, ir ypač pabrėžia Komisijos įsipareigojimą pasiūlyti atnaujinti teisės aktus dėl mokumo, investicinių fondų (angl. UCITS) ir PVM taikymo finansinėms paslaugoms; nepaisydamas to, mano, kad pagrindinis 2007 m. prioritetas finansinių paslaugų teisės aktų srityje turėtų būti tinkamas pastaraisiais metais priimtų teisės aktų įgyvendinimas ir savalaikis jų taikymas; kviečia Komisiją pranešti apie galimą privataus kapitalo fondų ir apsidraudimo fondų poveikį finansiniam stabilumui, ekonominės veiklos rezultatams ir užimtumui; Europos visuomenės problemų sprendimas 21. pažymi, kad Komisija planuoja išsamiai apžvelgti Europos visuomenės padėtį, tačiau ragina ją būti ambicingesne ir, atsižvelgiant į tai, kad 2007 m. bus Europos lygių galimybių metai, pateikti iniciatyvų socialinės atskirties, skurdo, netipiškų darbuotojų apsaugos ir geresnės naujų formų užimtumo socialinės apsaugos srityse, taip pat įvertinti ES teisės aktų dėl kovos su visų formų diskriminacija įgyvendinimą bei pateikti reikalingų iniciatyvų šioje srityje; 22. ragina imtis tinkamų paskesnių priemonių įgyvendinant Komisijos komunikatą dėl konsultacijos dėl veiksmų ES lygmenyje skatinti toliausiai nuo darbo rinkos esančių asmenų įtraukimą (COM(2006)0044); 23. ragina Komisiją nustatyti aiškų teisinį pagrindą kovai su visų formų smurtu, ypač prieš moteris ir vaikus; 24. džiaugiasi, kad esant šioms aplinkybėms Komisija išsikėlė tikslą išnagrinėti galimybes padidinti lankstumo ir užimtumo garantijas bei padėti valstybėms narėms pasiekti ir aukštą našumo lygį, ir aukštą socialinės apsaugos lygį; Vartotojų apsauga 25. prašo Komisijos naujo postūmio vartotojų apsaugos srityje, ypač siekiant sustiprinti ir dar kartą apsvarstyti teisės aktus dėl vartotojų, kad būtų padidintas vartotojų apsaugos politikos ir vartotojų teisių efektyvumas, užtikrinti pažeidžiamų vartotojų apsaugą, teikti daugiau informacijos ir didinti vartotojų informuotumą apie jų teises ir pažeistų teisių atstatymo būdus, pavyzdžiui, rengiant informacijos kampanijas Europos mastu, ir ginti vartotojų interesus atitinkamose politikos srityse; esant šioms aplinkybėms nurodo, kad teisės aktai dėl vartotojų apsaugos jokiu būdu neturėtų sudaryti sąlygų naujų kliūčių vidaus rinkoje sukūrimui, bet užtikrinti, kad visų valstybių narių vartotojai turėtų naudos iš jau pasiektos aukšto lygio apsaugos; 26. taigi džiaugiasi Tvarios gamybos ir vartojimo veiksmų planu, nes jis apima ir socialinius, ir ekonominius aspektus; Piliečių saugumas, teisingumas ir migracija 27. reikalauja, kad valstybės narės ir Komisija įsipareigotų spręsti struktūrines masinės migracijos priežastis ir pritaikyti bei atnaujinti savo dabartinę politiką siekiant sudaryti sąlygas besivystančioms šalims apsaugoti ir kurti savo ūkį, taip pat sudaryti sąlygas jų gyventojams gauti tinkamas pajamas, nes tai yra vienintelė ilgalaikė galimybė sumažinti nelegalią imigraciją; 28. ragina valstybes nares stiprinti savo pasienio kontrolės tarnybų bendradarbiavimą ir abipusę techninę pagalbą bei padidinti Frontex finansavimą siekiant kovoti su prekyba žmonėmis; prašo, kad readmisijos susitarimai būtų sudaromi sąžiningai ir gerbiant pagrindines migrantų teises bei atsižvelgiant į valstybių narių ir kilmės bei tranzito šalių bendrus poreikius; 29. mano, kad bendra imigracijos, vizų ir prieglobsčio politika, taip pat veiksminga ekonominė ir socialinė imigrantų integracija atsižvelgiant į bendrus principus būtų esminėmis 2007 m. veiklos sritimis Europos Sąjungoje; džiaugiasi siūlomomis Komisijos iniciatyvomis dėl darbo imigracijos ir dėl sankcijų nelegaliai gyvenančių trečiųjų šalių piliečių darbdaviams; dar kartą ragina patvirtinti bendro sprendimo procedūrą ir kvalifikuotos balsų daugumos taikymą visose su imigracija susijusiose srityse; 30. pabrėžia bendros ES vizų politikos poreikį ir poreikį baigti kurti vizų informacijos sistemą (VIS), kuri yra pagrindinė šio tikslo dalis; vis dėlto pabrėžia savo susirūpinimą dėl duomenų apsaugos, prieigos prie duomenų ir duomenų bazių sąveikos gebos bei apgailestauja, kad pamatinis sprendimas dėl duomenų apsaugos trečiajame ramstyje ir toliau lieka nepatvirtintas Taryboje; 31. tvirtai remia Komisijos ketinimą atnaujinti pamatinį sprendimą dėl kovos su terorizmu, ypač sprendžiant sprogiųjų medžiagų platinimo ir žinių perdavimo problemas bei kovojant su terorizmo propaganda, tačiau pabrėžia, kad padidintas piliečių saugumas neturi kliudyti ginti jų pagrindines teises; 32. primygtinai teigia, kad būtina kovoti su elektroniniais nusikaltimais, taip pat pagerinti pasienio kontrolę ir prašymų dėl vizų išdavimo nagrinėjimą ir pabrėžia, jog svarbu, kad greitai pradėtų veikti SIS II ir VIS; 33. ragina Komisiją 2007 m. pateikti pranešimą apie tai, kaip galima užtikrinti sezoninių darbuotojų teises ES, siekiant išvengti piktnaudžiavimo ir esminių darbo standartų pažeidimo, kurių pasitaiko šiuo metu; 34. primena, kad dar reikia daug nuveikti siekiant visiems užtikrinti sąžiningas ir veiksmingas galimybes kreiptis į teismą; ragina pateikti daugiau iniciatyvų civilinės teisenos srityje siekiant sukurti subalansuotą teisinę sistemą, kuri sudarytų sąlygas saugumui ir galimybes kreiptis į teismą; Saugūs, konkurencingi ir tvarūs energijos šaltiniai 35. džiaugiasi Komisijos pasiūlymu Europos energetikos politikos sukūrimą padaryti strateginiu 2007 m. tikslu, remiantis saugumo ir tiekimo, tvarumo, efektyvumo ir didesnės nepriklausomybės nuo energijos principais; 36. pabrėžia, kad glaudesnis valstybių narių solidarumas turėtų būti bendros energetikos politikos pagrindas siekiant spręsti problemas, susijusias su realiu infrastruktūros saugumu ir tiekimo saugumu; taip pat mano, kad glaudesnis solidarumas gerokai pagerintų ES galimybes tarptautiniu lygiu ginti bendrus interesus energetikos klausimais; 37. tvirtai laikosi nuomonės, kad norint išsaugoti elektros tiekimo patikimumą būtina skubiai perkelti galiojančią ES teisę į valstybių narių teisę, kurti aktyvią elektros ir dujų vidaus rinką ir stiprinti konkurencingumą, skaidrumą ir energetikos efektyvumą; 38. ragina valstybes nares kurti ES vidaus energetikos rinką sukuriant pusiausvyrą tarp vidaus ir išorės tiekimo šaltinių ir užtikrinant nacionalinių energijos tinklų sąveikos gebą; 39. prašo Komisijos veiksmingiau kurti sąveiką tarp ekonominio vystymosi ir švarių, energiją taupančių technologijų kūrimo ir (arba) naudojimo, kadangi abipusis papildomumas yra stipri priemonė ir gali padidinti konkurencingumą; Europos, kurioje geriau gyventi visiems, kūrimas Aplinka ir darnus vystymasis 40. pabrėžia svarbų Europos Sąjungos vaidmenį tarptautiniu lygmeniu skatinant spręsti aplinkos klausimus ir pritaria, kad ateinančiais metais pastangos turėtų būti nukreiptos į biologinės įvairovės apsaugą ir į klimato kaitą, ypač kuriant vadinamosios žaliosios diplomatijos koncepciją, taip pat siekiant sukurti konkrečią energetikos politiką, kurioje didžiausias dėmesys būtų skiriamas atsinaujinančių energijos šaltinių dalies didinimui, energijos taupymui ir jos vartojimo efektyvumui Europoje; šiuo atžvilgiu džiaugiasi Žaliąja knyga dėl klimato kaitos po 2012 m., kuri padės nustatyti sritis, kuriose reikia imtis veiksmų; 41. ragina Komisiją remti stiprų ES vaidmenį kuriant politiką ir naujus tikslus po Kioto protokolo; 42. tikisi pasiūlymo dar kartą apsvarstyti ES prekybos taršos leidimais sistemą siekiant patobulinti jos efektyvumą aplinkos požiūriu bei į ją įtraukiant taršą iš aviacijos; 43. ragina Komisiją geriau koordinuoti transporto ir aplinkos politiką atsižvelgiant į darnų vystymąsi ir pasiūlyti konkrečius CO2 sumažinimo tikslus visam automobilių parkui bei Kioto protokole numatytus privalomus įsipareigojimus taikyti ir oro transporto priemonėms; 44. apgailestauja, kad 2007 m. prioritetu nebuvo nustatyta biologinės įvairovės apsauga ir išsaugojimas ES, ir dar labiau ragina Komisiją imtis iniciatyvos sprendžiant visuotinę biologinės įvairovės praradimo problemą, tuo pat metu užtikrinant tinkamą Natura 2000 tinklo valdymą, ypač jūrų zonose; 45. ragina Komisiją imtis reikalingų iniciatyvų siekiant sudaryti sąlygas sukurti geresnę aplinką CO2 neišskiriančių šaltinių vystymui; pabrėžia, kad klimato kaita daro įtaką ne tik aplinkai, bet ir sveikatai, todėl prašo Komisijos spręsti problemas, susijusias su naujomis grėsmėmis ir ilgalaikį poveikį turinčiais rezultatais; Sveikata 46. džiaugiasi Komisijos indėliu į Europos sveikatos politikos formavimą ir tvirtai tiki, kad sveikatos apsauga ir skatinimas turi būti pagrindinis ES politikos komponentas; 47. pabrėžia, kad siekiant veiksmingos Europos sveikatos strategijos, reikalingas geresnis sveikatos tarnybų bendradarbiavimas, ypač pacientų judumo ir jų saugumo (pvz., susijusio su vaistų padirbinėjimu), informacijos apie vaistus teikimo pacientams, gyvenimo būdo kaitos i ir sveiko senėjimo problemų sprendimo srityse; Žemės ūkis ir žuvininkystė 48. atkreipia dėmesį į Komisijos ketinimą, atsižvelgiant į paprastumo ir skaidrumo tikslus, pateikti pasiūlymą dėl BŽŪP supaprastinimo ir pasiūlymą dėl vienos bendrosios rinkos organizavimo (BRO, angl. CMO); pabrėžia, kad atsižvelgiant į 2008 m. Bendrijos biudžeto peržiūrą įpusėjus jo įgyvendinimo laikotarpiui, BŽP regioninis, socialinis ir aplinkos apsaugos vaidmuo turėtų būti stiprinamas kartu stabilizuojant Bendrijos žemės ūkio fondus; 49. džiaugiasi supaprastinimo iniciatyvomis, kurių imtasi BŽŪP srityje ir ypatingai svarbiu laiko Komisijos įsipareigojimą rengti pranešimus apie kompleksinio susiejimo veiklą; palaiko Komisijos ketinimą perkurti ir modernizuoti esamus pašarų ženklinimo reikalavimus; 50. džiaugiasi pasiūlytu reglamentu, kuriuo siekiama skatinti kovą su neteisėta, neatskaitinga ir nereglamentuojama žvejyba, ypač atsižvelgdamas į dėl tokios žvejybos atsirandančius pakrančių bendrijų ir teisėtai veikiančių žvejų nuostolius; vis dėlto apgailestauja bendru iniciatyvų ir politinio impulso, kurie būtini siekiant spręsti naujas ES ir tarptautines problemas, trūkumu BŽP srityje; Europa kaip pasaulinis partneris Kaimynystės politika 51. džiaugiasi Komisijos įsipareigojimu pirmenybę teikti Europos kaimynystės politikos stiprinimui, vis dėlto yra įsitikinęs, kad šiam įsipareigojimui vykdyti reikalingi konkretūs pasiūlymai ir veiksmai; įspėja dėl pavojaus, kad taikant Europos kaimynystės politiką apsiribojama dvišaliais ir administraciniais ar biurokratiniais santykiais su atitinkamomis šalimis; išreiškia požiūrį, kad, siekiant atsižvelgti į įvairių atitinkamų šalių lūkesčius ir geriau pritaikyti susitarimus prie jų poreikių, reikia persvarstyti tam tikras politikos ypatybes; atsižvelgdamas į tai, ragina į šį procesą įtraukti Parlamentą; 52. ragina Komisiją parengti metinį pranešimą apie šiuose susitarimuose su Kaimynystės politikos šalimis numatytų žmogaus teises ir demokratiją įtvirtinančių nuostatų laikymąsi, pridedant išsamų vykdytos veiklos veiksmingumo ir nuoseklumo įvertinimą bei rekomendacijas; Stabilumas ir demokratija Pietryčių Europoje 53. pažymi, kad Pietryčių Europos šalys eina teisingu keliu siekdamos stojimo į ES perspektyvos, nurodytos Salonikų deklaracijoje, ir tikisi, kad Sąjunga imsis lyderės vaidmens stiprindama stabilumą ir didindama gerovę Vakarų Balkanuose ir taip padės šio regiono šalims siekti narystės; Rusija 54. primena Komisijai, kad 2007 m. nustos galioti Partnerystės ir bendradarbiavimo susitarimas su Rusija; ragina Komisiją pasiūlyti pagrindinius ES santykių su Rusija strategijos principus ir ypač pabrėžti, kad svarbu pagrindinę vietą skirti demokratijai, žmogaus teisėms ir žodžio laisvei ir sukurti aiškų tokio susitarimo nuostatų įgyvendinimo kontrolės mechanizmą; Vystymosi politika 55. prašo, kad valstybės narės ir Komisija ryžtingiau laikytųsi savo įsipareigojimų dėl Tūkstantmečio vystymosi tikslų ir ragina Komisiją pateikti konkrečių pasiūlymų dėl alternatyvaus vystymosi programų finansavimo; 56. yra įsitikinęs, kad siekiant AKR šalims padėti siekti vystymosi tikslų, derybų dėl Ekonominės partnerystės susitarimų metu reikia tinkamai atsižvelgti į regionų vystymosi aspektą; Prekybos politika ir PPO derybos 57. daugiašaliu mastu ragina siekti sėkmingų ir norimų Dohos raundo rezultatų; apgailestauja, kad teko iš Dohos vystymosi darbotvarkės sine die išbraukti derybas ir pabrėžia, kad, žlugus daugiašalėms deryboms ir perėjus prie dvišalių ar regioninių susitarimų, liberalizavimo ir vystymosi procesas gali būti netolygus, o tai gali padaryti itin neigiamą poveikį mažiausiai išsivysčiusioms šalims; Europos saugumo ir gynybos politika (ESGP) 58. pabrėžia būtinybę stiprinti parlamentinės ESGP vystymo apskritai ir ESGP misijų stebėsenos priemones, pabrėžia poreikį iš anksto apsirūpinti informacija ir prieš priimant sprendimus dėl bendrų ESGP veiksmų skatinti diskusijas, kad parlamentai galėtų išreikšti savo nuomonę ir rūpesčius; Geresnė teisėkūra 59. pabrėžia, kad būtina paspartinti Europos teisės aktų supaprastinimą ir konsolidavimą bei sustiprinti pastangas, kuriomis siekiama įgyvendinti veiksmingesnę teisės aktų leidybą, skatinti greičiau perkelti ES teisės aktus į valstybinių narių teisę ir tinkamai juos įgyvendinti; ragina sukurti tvirtesnį ES teisės aktų įgyvendinimo valstybėse narėse priežiūros ir stiprinimo mechanizmą; 60. reikalauja, kad visos supaprastinimo iniciatyvos visiškai atitiktų Parlamento 2006 m. gegužės 16 d. priimtoje rezoliucijoje dėl reguliavimo aplinkos supaprastinimo strategijos išdėstytus principus ir sąlygas [1]; Poveikio vertinimas 61. džiaugiasi, kad į teisėkūros procesą įtraukiamas poveikio vertinimas ir tuo, kad Teisėkūros ir darbo programoje (TDP, angl. LWP) pabrėžiamas sutarimas dėl geros kokybės teisėkūros poreikio ir kad Komisija imasi vykdyti visų strateginių ir prioritetinių iniciatyvų poveikio vertinimą; pažymi nepriklausomo poveikio vertinimo poreikį, vis dėlto pabrėžia, kad dėl to Komisija neturėtų nepagrįstai vėluoti su savo pasiūlymais, primena, kad sąvoka "geresnis reguliavimas" nebūtinai reiškia reguliavimo panaikinimą ar minimalaus reguliavimo formas; Neįpareigojanti teisė 62. apgailestauja, kad Komisija vis daugiau naudojasi neįpareigojančia teise, pvz., rengia rekomendacijas ir aiškinamuosius komunikatus ir taip vengia teisėkūros institucijos prerogatyvų; Acquis įgyvendinimo ir griežtinimo priežiūra 63. apgailestauja, kad Komisija silpnai teatsako į Parlamento reikalavimą dėl ES teisėkūros įgyvendinimo valstybėse narėse; 64. reikalauja, kad Komisija visą perkėlimo ir įgyvendinimo procesą padarytų skaidresnį ir įtikintų valstybes nares parengti vadinamąsias "koreliacijos lenteles", kuriose parodoma, kurios visų teisėkūros sričių dalys susijusios su Komisija, o kurios — su valstybe nare; Atsakomybė dėl biudžeto 65. tikisi, kad visos naujos 2006 m. gegužės 17 d. Tarpinstituciniame susitarime dėl biudžeto vykdymo tvarkos ir patikimo finansų valdymo nurodytos reformos bus visiškai įgyvendintos 2007 metais ir kad taip bus greitai pasiekta geresnės kokybės biudžeto įgyvendinimo; 66. prašo Komisijos užtikrinti, palengvinti ir skatinti visišką Bendrijos biudžeto įgyvendinimą, ypač naujose valstybėse narėse, kadangi 2007 m. bus labai svarbūs naujos struktūrinės politikos įgyvendinimui; prašo Komisijos taikyti visas reikalingas priemones siekiant užtikrinti, kad visas naujojo finansavimo laikotarpio programas, atsižvelgiant į strategines sanglaudos gaires, būtų galima parengti ir pradėti įgyvendinti visose valstybėse narėse vienu metu; 67. pabrėžia reformų darbotvarkei teikiamą svarbą, ypač kovos prieš sukčiavimą ir netinkamą valdymą srityje, kadangi tokie atvejai prisideda prie skepticizmo ES atžvilgiu augimo; apgailestauja, kad Komisija sumažino savo pirminę reformų programą; atsižvelgdamas į tai, ragina Komisiją tęsti savo darbą "Integruotos vidinės kontrolės struktūros veiksmų planas ir skaidrumo iniciatyva"; * * * 68. paveda Pirmininkui perduoti šią rezoliuciją Tarybai, Komisijai ir valstybių narių parlamentams. [1] Priimti tekstai, P6_TA(2006)0205. --------------------------------------------------